Чаңгыр-Таш минералдуу суусу
Чаңгыр-Таш минералдуу суусу  Ош облусунун Сузак районундагы дарылык касиети бар минералдуу жылуу булактар. Жалал-Абад шаарынан 15  км түштүк-батышта, Акман адырларынын түштүк этегинде, деңиз деңгээлинен 1075 м бийиктикте жайгашкан. 1948 – 1949-ж. изилденип, дарылык касиети, химиялык составы аныкталган. Суу палеоген мезгилинин деңиз жана континенттик шартта пайда болгон чөкмө тоо тектеринде 200 – 240 м тереңдикте топтолгон. Жердин үстүнө бургулоо көзөнөктөрү менен агып чыгат. Чыгымы 0,02 – 1,5 л/сек. Суунун температурасы 21 – 30°С, аз минералдашкан, сульфид-хлорид-натрий-калийлүү. Химиялык касиети боюнча Мацеста минерал сууларына окшош. Составында йод 9 мг/л, бор 127 мг/л, бром 4 мг/л, күкүрттүү суутек 0,0014 – 0,005 мг/л өлчөмүндө кездешет. Нерв, тери жана муун ооруларына даба берет. Суу терең жайгашып, запасы аз болгондуктан үстүңкү катмардын кыртыш суулары менен аралашып дарылык касиетин начарлаткандыктан азырынча пайдаланбайт.

Колдонулган адабияттар
 Кыргызстандын кен байлыгы: Энциклопедиялык окуу куралы/Мамлекеттик тил жана энциклопедия борбору. Бишкек – 2004, ISBN 9967-14-009-7
 Кыргызстандын кен байлыктары